LidanRubinov/Halacha-QA huggingface dataset:
שאלה: יישוב הארץ לצד פיקוח נפש: א. האם במצוות יישוב הארץ המטרה מקדשת את האמצעים? כלומר האם מותר להכנס לפיקוח נפש ממשי על מנת לבנות בתים בארץ ישראל, כגון, על ידי ערבים עם שמירה דלה ביותר? ובפרט כאשר באותו יישוב קבלו על עצמם את הסיכון אך בדרך לישוב יש ישוב אחר שנחשף לסכנה ממשית בעקבות תנועה חופשייה של פועלים ערבים? ב. מתוך הנחה שמעסיקים ערבים כדי לחסוך כסף אני שואל- האם אין חיוב לבדוק היטב וביסודיות רבה אם יש עבודה עברית בעלות לא הרבה יותר גבוהה? ואם כן, האם לא נהיה חייבים להעסיק את היהודים מטעמים הלכתיים שונים?
תשובה: המציאות היא שאין אפשרות לבנות עם עובדים יהודים בלבד, כי רק יהודים מעטים מוכנים לעבוד בבנין. ועל כן נזקקים לעובדים שאינם יהודים. אך כמובן זה צריך להעשות בזהירות בלי להכנס לסיכון ח"ו. וכך זה נעשה בכל המקומות על פי הוראות של אנשי הבטחון. ויש לסמוך על אנשי הבטחון בכל ישוב שהם יודעים מה נכון לעשות.
שאלה: קידוש במקום סעודה על פירות: האם מלבד מזונות או רביעית נוספת של יין ניתן לצאת ידי חובת קידוש במקום סעודה בפירות או במאכלים שברכתם שהכל?
תשובה: יש שלטי הגיבורים שמתיר להשתמש גם בפירות כקידוש במקום סעודה. אולם אי אפשר להשתמש במים לקידוש במקום סעודה.
שאלה: מפעל של יהודי שמועסקים בו רק גויים: מפעל של יהודי, שמועסקים בו רק גויים. המבנה בו נמצא המפעל לייצור תכשיטים בתאילנד הוא בשכירות (הבעלים אינו יהודי). נגרם הפסד רווחים גדול, עד כדי הפסד לקוחות מסויימים מאי הפעלת המפעל בשבת. האם יש אפשרות להפעיל אותו? אולי ע"י שותפות חלקית? שותפות לשבת? שימוש בכל הרווח של השבת לתמלוגים לעובדים (גויים)? דרך אחרת?
תשובה: יש אפשרות ע"י חוזה אמיתי(!) שבו כל אחריות השבת ורווחי השבת (נטו כפונקציה של השקעתו) שייכים לגוי. פנה לפוסק מוסמך שיערוך לך חוזה מסודר.
שאלה: מדוע הדתיים ציוניים יותר מהחילוניים?: אני תלמיד בישיבה תיכונית. ר"ם אחד בישיבה אמר פעם אחת כהערת אגב שהדתיים ציוניים יותר מהחילוניים, ושלדתיים יש חלק מכריע בציונות המודרנית. האם זה נכון? אפשר באמת להגיד אמירה כזאת כוללנית ובאמת היא תהיה נכונה? הרי יכול להיות שנמצא במקרה חילוני אחד ציוני מאוד ודתי אחד שהוא לא כל כך ציוני, לא? ואם בכל זאת אפשר לומר את זה כאמירה כללית שדתיים יותר ציוניים מחילוניים, ושלדתיים יש חלק מכריע בציונות הדתית. מדוע? זה בגלל שאנחנו הדתיים הולכים בדרך התורה שמצווה אותנו ליישב את הארץ, ומייחסת לארץ ולפרותיה קדושה כל כך גדולה? אם לא - מאיזו סיבה אחרת?
תשובה: כפי שכתבת בתורה יש חיבור גדול בין עם ישראל לארץ ישראל. כל יהודי שואף לכך שהחיבור בין הארץ לעם יצא אל הפועל. בתורה נתנו משמעות גאולתית לחזרת עם ישראל לארץ ישראל. אלפיים שנה אנו מחכים למה שקורה בדור שלנו. לכן מי שמאמין בתורה מתמלא שמחה כשהוא רואה את קיבוץ הגלויות.
שאלה: חתיכה חלבית על צלחת חרס בשרית: במהלך הכנת חביתה עם גבינה או בזמן העברתה לצלחת, נפלה חתיכה קטנה על צלחת חרס בשרית שעמדה בסמוך. מה דין הצלחת? (אנחנו מעדות המזרח).
תשובה: בדרך כלל, חביתה היא חמה אך לא רותחת, ולכן בפועל אין בזה בעיה, שזה גם כלי שני. אם נפל גוש גבינה רותח על צלחת בשרית אז היינו בודקים אם הצלחת היא בת יומה או לא. אם הצלחת בת יומה - הגבינה כשרה והצלחת צריכה הכשר.
שאלה: ערבית במניין: בתפילת ערבית יש פחות מ 6 שלא התפללו. כיוון שאין חזרה וקדושה בערבית, האם תחשב התפילה במניין לצורך אמירת קדיש תתקבל וברכו או שאין לאמר קדיש תתקבל? האם יש דעות מנהגים שונות ים (של פוסקים) בנושא? ומה בקשר לקדיש יתום אבל לאחר תפילת ערבית כגון זאת?
תשובה: אפשר לומר ברכו (בתחילת התפילה) וכן חצי קדיש לפני שמונה עשרה. לגבי קדיש תתקבל לאחר שמונה עשרה נחלקו בזה הדעות וכדאי שרב המקום יכריע. (חכמת שלמה על השו"ע סימן נה  בא"ח תרומה טו כתבו שלא יאמר ומאידך כה"ח נו לז  הליכות עולם ח"א עמ' קצח (הביאו בילקוט יוסף סט ב) כתבו שיש לאומרו, וכן משמע לכאורה במ"ב סט סוף יז) קדיש יתום אפשר לומר.
שאלה: מעשרות לשיעורי תורה במדרשה: האם מותר לי להשתמש במעשרות לצורכי שיעורי תורה במדרשה?
תשובה: לתת כסף מעשר בשביל שיתקיימו שיעורי תורה מותר.
שאלה: למכור מוצר בעל חשש בריאותי: כיצד עלי לנהוג במקרה שאני מעוניין למכור משהו שאני כבר לא משתמש בו אך לאחרונה גיליתי שקיים (לכאורה-ללא הוכחה חד משמעית אלא לאחר בירור עם מומחה והסקת מסקנה אישית שלי) חשש בריאותי בשימוש במוצר?
תשובה: אם מדובר במשהו שכל העולם משתמש בו ולא חושש לבעיה הבריאותית, אין בעיה למכור.
שאלה: מחאה על מישהו שהיכה: איך צריך לנהוג כאשר : 1.שומעים על אדם שהרביץ לאנשים מסוימים שהם ישרים ושומרי תורה ומצוות (ואותו אדם לא כ"כ שומר תורה ומצוות וערכי), האם אפשר להכות אותו? 2. שומעים על אדם שמאיים שירביץ לרב, האם צריך לפני שהוא יכה להכות בו שירד מהרעיון מהר?
תשובה: 1. מותר להכות אותו כאשר מדובר בהתגוננות. 2. מותר כאשר האיום הוא ממשי.
שאלה: אזכרה בתום השנה בראשונה: אימי נפטרה בח בסיון ונקברה ב י בסיון מתי עורכים את ה 11 חודש ומתי את השנה - אנו ספרדים
תשובה: קדיש אומרים על הנפטרת במשך 11 חודשים בלבד ואת מנהגי האבלות נוהגים במשך 12 חודשים מתאריך הקבורה, גם בשנה מעוברת. לכן, את האזכרה של 11 חודש יש לעשות ב-י' בניסן. סוף י"ב חודש על אמך הוא בתאריך ט' באייר. לגבי האזכרה בשנה מעוברת יש חילוק מנהגים בין האשכנזים לספרדים. האשכנזים עושים את האזכרה בתאריך הפטירה ואילו הספרדים בתום י"ב חודש בלבד. אזכרה שאינה של השנה הראשונה, לכל הדעות, נערכת בתאריך הפטירה. ולכן שנה הבאה האזכרה תהיה ב-ח בסיון. מן השמים תנוחמו, הרב בנימין במברגר
שאלה: מעשר לענייני מצווה: החלטתי לקחת על עצמי מצוות מעשר. המשכורת שלי נמוכה מאוד והחודש היו ימים רבים שלא עבדתי. איך אני יודעת אם המצווה חלה עליי? האם ניתן לקנות מכספי המעשר דברים שקשורים למצוות שאחרת לא הייתי יכולה לקנות, כדוגמת פלטה לשבת או חולצות עם שרוול ארוך (בקיץ שעבר לבשתי קצר)?
תשובה: מאוד מאוד התפעלתי ממכתבך הנפלא, לראות כמה את רוצה להתקדם, כמה את רוצה להיות יותר צדיקה ויותר קרובה לה'. זה ממש נפלא, ואני בטוח שה' ממש שמח מכל צעד שלך, ואברך אותך שתזכי שכל משאלות ליבך יתגשמו לטובה במהרה, ותזכי לעבוד את ה' בשלמות ובשמחה. לפי פוסקים רבים אין חיוב לתת מעשר כספים, ובמיוחד כשמדובר במצב כלכלי לא פשוט ודאי שלא חייבים לתת מעשר כספים. כמובן שדבר זה לא מבטל את החשיבות של נתינת צדקה, שכל אחד צריך לתת לפי היכולת שלו. ודאי שקניית בגדים צנועים ופלטה של שבת הם דברים חשובים מאוד מאוד, והם קודמים למעשר כספים, ולכן השקיעי את הכסף שיש לך בקניית דברים אלו, ואני בטוח שדבר זה יעשה המון נחת בשמים. חכמינו זכרונם לברכה לימדו אותנו שכל התקדמות של האדם היא מעשה נפלא מאוד, ולכן חשוב מאוד להשקיע את כל מה שיש לנו כדי להמשיך ולהתקדם, לצעוד קדימה בחיי הקדושה שלנו, בשמירת השבת והצניעות. היי חזקה והמשיכי הלאה, ובעזרת ה' הפרנסה תבוא, וה' ישלח לך ברכה רבה. הרב יצחק גרינבלט zahig1 gmail.com
שאלה: מדוע אסור לבנות להכנס לבית קברות?: מדוע אסור לבנות להכנס לבית קברות? ומה זה עושה, מה הנזק עם נכנסים?
תשובה: לפי הנגלה אין בעיה לנשים להיכנס לבית הקברות. על פי הנסתר יש בעיה לנשים שאינן טהורות להיכנס לבית הקברות כיוון שאז יכולות להידבק בהן רוחות טומאה, לאשה טהורה אין בעיה להיכנס.
שאלה: מעשר כספים - לאן?: רציתי לדעת האם אפשר לתת מכספי מעשר: 1. למוסד שעוזר לילדים בטיפולי ריפוי בעיסוק ועוד שיטות שונות. (אמץ ילד - מרכז גוונים). 2. לבית כנסת. 3. לשלם לשכר לימוד לילד שלי שלומד בישיבה תיכונית (בן 15). 4. עזרה לאחות שבעלה לא מתפקד עקב נפילה והיה בבית חולים לוונשטין והם עדיין לא מקבלים סיוע מבטוח לאומי. סליחה על הטירחה ו על הנכונות. שנזכה לגאולה שלמה במהרה.
תשובה: 1 ו-4. אפשר. 2. רק אם אין מס קבוע המוטל על המתפללים. 3. חיוב תלמוד תורה מוטל על האב מכיסו, תוספת לימוד יכולה להיות ממעשר. קשה לקבוע את הגבול בין העיקר לתוספת. אם אתה מסוגל לקבוע את הגבול, את התוספת, ניתן לממן מכספי מעשר.
שאלה: קטניות בפסח: אני הולך לבשל לפסח לקהילה בגרמניה, והם לא אוכלים קטניות. אני רוצה לדעת איזה תבלינים להשתמש שאינם מכילים קטניות?
תשובה: וברכת ד' אנא שלח רשימה של מוצרים שאתה מתלבט עליהם ואח"כ נוכל אי"ה לענות. אין אפשרות לפרוט את כל התבלינים. שבת בברכת התורה והארץ, הרב יהודה הלוי עמיחי מכון התורה והארץ כפר דרום אשקלון
שאלה: מסרגה שנמצאה בתוך הרכבת: ב"ה לכבוד הרב, מצאתי היום בצהריים מסרגה מונחת על הריצפה ברכבת. האם מותר לקחת אותה או שחלה עליה מצוות השבת אבידה? (זו מסרגה בעובי מסויים ומצאתי אותה ברכבת שנוסעת ממקום מסויים למקום אחר - האם זה נחשב סימנים?) ואם כן, כיצד ולמי להחזיר? ושבת
תשובה: במקרה המדובר אין סימנים למסרגה כיון שעובי רגיל אינו סימן (1), וגם מצאת את המסרגה בדרך נפילה על רצפת הרכבת כך שגם המקום אינו סימן (2). לעניין יאוש שלא מדעת נראה מהשולחן ערוך שמחט וכדומה אין בהם יאוש שלא מדעת כיון שאדם יודע בנפילתה (3). לכן, את יכולה ליטול את המסרגה לעצמך ואין עליך חובת השבה. הרב אריה הלברשטט (1) על פי הגמרא בבבא מציעא כג עמוד ב במנינא דשוין, במשקלא דשוין. (2) שולחן ערוך חושן משפט רסב,ג. (3) השולחן ערוך פסק בחושן משפט רסב,ג את הדין של יאוש שלא מדעת שלא הוי יאוש ורק כאשר ידעו הבעלים מיד כשהחפץ נפל הוי שלו. אחר כך בסעיף ו כותב לפיכך וכו' כמו שמבאר הסמ"ע סקי"ג שהלפיכך נסוב על סעיף ג כלומר שמסעיף ו כשאין התייחסות ליאוש שלא מדעת ובכל זאת הוי שלו זה מהטעם המפורש בסעיף ג שהבעלים ידעו כשנפל. אם כן, מחטים שנפסק בסעיף טז שהוי שלו בשמצאם אחת אחת זה מטעם שידע בנפילתם ואין בהם משום יאוש שלא מדעת.
שאלה: אפיית לחמים על ידי גויה בסופר: יש לי סופר ואופים בו לחמים ועוגיות של בונזור (כשרות חתם סופר). כל הסחורה מגיעה קפואה ואנחנו רק שמים בתנור. האם מותר במקרה זה לגויה להפעיל את התנור?
תשובה: אם ההנחה בתנור היא רק ע"י יהודי, אחרי שהתנור כבר פועל ע"י גוי, היא הדרך הראויה לכתחילה. אך גם אם להפך, אם היהודי הפעיל את התנור והגוי הניח מותר. יש פתרון של השארת חום נמוך קבוע של 45 מעלות כשיהודי חימם תחילה.
שאלה: תכשיטים שהביטוח שילם עליהם ונמצאו: לפני כ-6 חדשים גילינו שנעלמו מס תכשיטים מן הבית בו העסקנו עוזרת ערבייה. לאחר חיפושים רבים לא נמצאו התכשיטים והחשד נפל על המנקה, שלא הודתה בכך. למרות הכל הגשנו נגדה תלונה במשטרה בהיסוס, כיון שהיא הכחישה בכל תוקף. תבענו את חברת הביטוח שלנו וקיבלנו את הפיצוי המתאים בגין היעלמות התכשיטים בסך כ-3800 ש"ח, וכמובן שפיטרנו את העוזרת. לפני יומיים, לתדהמתינו, נמצאו התכשיטים במקום מוסתר בבית. מה עלינו לעשות עם חברת הביטוח, האם עלינו להודיעם ולהחזיר להם את הכסף שקיבלנו מהם?
תשובה: כן, עליכם להתקשר לחברת הביטוח ולספר להם שמצאתם את התכשיטים, ולנהוג כפי שיאמרו. אחד הסעיפים בפוליסת הביטוח אומר שבמקרה והחפץ המבוטח יוחזר או ימצא יש להודיע לחברת הביטוח ולהחזיר את הפיצוי. הרב ניר אביב
שאלה: השלמת קריאה בשני וחמישי במשך היום: אם קרה שלא היה ספר תורה בשחרית (כגון מי שהיה בדרך), או לא היה מניין בשחרית, ואח"כ השיגו ספר תורה: א. אם הגיע זמן מנחה - האם עדיף לקרוא בתוך התפילה, בין "אשרי" לתפילת שמונה עשרה (כמו בשבת ותענית ציבור) או שניתן לקרוא בלי קשר לתפילה? ב. אם אין אפשרות להתפלל מנחה עם הקריאה: האם ניתן לקרוא ללא תפילה, ואם כן - האם אומרים לאחר הקריאה חצי קדיש כמו בקריאה שבתפילה? בברכת התורה ולומדיה!
תשובה: קריאת התורה אינה קשורה דווקא לתפילה, אם מחליטים לעשות זאת בתפילת מנחה אפשר לקרוא בין אשרי לתפילת העמידה. אומרים חצי קדיש בסוף הקריאה.
שאלה: נפילת אפיים במקום שאין ספר תורה: בבית הספר בו אני מתפלל ישנם שני מניינים. אחד בבית הכנסת - עם ארון קודש וספר תורה והשני באולם בו אין ספר תורה. האם העובדה שיש בבית הכנסת במתחם בית הספר ספר תורה מאפשרת ליפול נפילת אפיים גם באולם בו אין ספר תורה, בימים שהם לא ב וה בו מביאים את ספר התורה לקריאה?
תשובה: יש צורך בנוכחות ספרי קודש קבועים במקום, אם אין ספר תורה. בהעדר שניהם באותו אולם, אין נפילת אפיים אך יש אמירת תחנון.
שאלה: להשאיר מוצרי חמץ בפסח: באיזו דרך אפשר להשאיר מוצרי חמץ בבית בפסח? ואם אני שותה מים מברז האם צריך לברך בורא נפשות? כי קשה לדעת כמה בדיוק שתית!
תשובה: 1. אפשר למכור חמץ דרך הרב. נהוג שלא למכור חמץ ממש אלא אם כן מדובר על הפסד גדול. 2. תשתה עד שתהיה בטוח ששתית שיעור רביעית. אם שתית בהפסקות או לאט אין לברך. רק עם שתית רביעית בקצב של שתיית רביעית רגילה, כמו מכוס.
שאלה: כיבוס טלית במכונת כביסה: האם מותר לכבס טלית במכונת כביסה ביחד עם הכביסה הלבנה?
תשובה: מותר אבל זה עלול לפרק את השזירה של הציצית.
שאלה: טבילה בשבת או תפילת ערבית: אשתי צריכה לטבול הערב, ערב שבת. לא מצאנו אפשרות אחרת מלבד שאני אשאר בבית בזמן התפילה עם הילדים ואתפלל ביחידות ואשתי תטבול באותה שעה. האם במקרה כזה זה נכון לעשות או לדחות את הטבילה למוצ"ש? ובכלליות, כיצד אנשים עושים במקרים כאלו, האם תמיד זמן הטבילה והתפילה חופפים? וכיצד נוהגים כאשר ישנם ילדים יותר גדולים, הרי אם הטבילה יוצאת ביום חול אפשר להסתדר בדרכים שונות אך בשבת אין כל כך "דרך מילוט"?
תשובה: אם אין דרך אחרת, כך יש לעשות. תישאר בבית ותתפלל ביחידות. אין לדחות את הטבילה למוצאי שבת. יש מקומות בהם זמן הטבילה מאוחר יותר ויש מקומות שממש בצאת הכוכבים. אם אין ברירה, על הבעל להישאר בבית ולהתפלל ביחידות. אם הוא יכול, שיקח את הילדים איתו לבית הכנסת ושישחקו בחוץ והוא יעמוד ליד הדלת. אם תפילת ערבית מתאחרת (דרשה וכד'), האישה יכולה להתכונן מוקדם ולטבול מיד בצאת הכוכבים ואז היא תספיק לבוא ולשמור על הילדים בערבית. לגבי ילדים גדולים, תלוי במצב. לפעמים ניתן לשלוח אותם לבד להתפלל ולהסביר להם שאמא צריכה ללכת ואבא שומר על הילדים. הרב בנימין במברגר
שאלה: מהם חוקות הגויים: לרב אני עושה עבודה על חוקות הגויים, ורציתי לדעת מה כוללים היום חוקות הגויים, האם רק הנושא של אבלות וקברות או גם לבוש וכד?
תשובה: כל התנהגות של הגויים שלא עומדת מאחוריהם סברא רציונלית, זה ענין של חוקות הגויים וזה קשור בעקיפין לאליליות ועבודה זרה. אולם אם יש חוק שאומר לא ליסוע יותר מ-100 קמ"ש וכדו' אלו חוקים הגיוניים שאינם נכנסים לקטגוריה של חוקות הגויים.
שאלה: מיחזור בשבת ומשחת שיניים לילדים בפסח: 1) הילדים שלי אוהבים לשמור על הגביעים של היוגרטים ומעדנים ולמחזר אותם או להשתמש בהם אחר כך למשחק, האם מותר לפתוח כדי לאכול ואז לשטוף ולשמור אותם בשבת? (אולי זה מכין כלי) 2) האם משחת שיינים של ילדים צריכה להיות כשרה לפסח? אציין כי הילדים אוהבים את הטעם וגם בולעים חלק רוב הזמן.
תשובה: 1. מותר לפתוח ולאכול בשבת אולם אסור לשטוף אותם בשבת בשביל להשתמש בהם לאחר השבת. 2. אם מדובר בשימוש של ילדים, הם יכולים להשתמש בזה בפסח כיוון שזה לא מיועד לאכילה, אז גם מה שהם בולעים זה לא נחשב אכילת חמץ. המחשבה שלהם לא הופכת את זה לראוי לאכילה. אם יש אפשרות להשיג בקלות משחה לילדים עם הכשר זה עדיף, אולם לא חושב שצריך להקפיד עד כדי כך.
שאלה: האם התבלינים קטניות?: האם התבלינים הבאים קטניות? 1. כמון טחון. 2. הל טחון. 3. כוכבי אניס. 4. ציפורן. 5. אגוז מוסקט. 6. צנוברים.
תשובה: התבלינים המיוצרים מגרגרים של גידולים חד שנתיים אסורים. אגוזים וצנוברים הם פרות הגדלים על עצים ואינם קטניות.
שאלה: דמי תיווך בעיסקה: אני מתווך בין לקוח שלי לבין עו"ד לצורך קבלת שרות משפטי של הלקוח מהעו"ד. סוכם ביני לבין העו"ד שהוא יגבה מהלקוח שלי סכום מסויים ושליש מהסכום הולך אלי. הלקוח לא יודע מהקשר ביני לעו"ד בעניין זה, ומקובל עליו הסכום (1 3 מהסכום הולך אלי). יש לציין שאני מסייע לעו"ד בתחשיבים כלכליים ואיני גובה כסף ישירות מהלקוח בעניין זה. האם מדובר בגניבת דעת לקוח (אגב המחיר סביר לשירות הניתן)? אשמח לקבל תשובה.
תשובה: אין שום בעיה בלקבל עמלה מהעו"ד, משום שכך מקובל בשוק שעל הבאת לקוחות משלמים ואין זה מענינו של הלקוח. הרב אברהם זרביב
שאלה: מתן עזרה לחמותי: למעלה משנה אני מסייע לחמתי כלכלית. ברצוני לציין שאיני מסמפט אותה בלשון המעטה, אך אני עושה זאת מיראת שמים ומפאת המוסר לסייע לאמא של אשתי. 1: האם זה נחשב לי כצדקה למרות שאני לא עושה זאת מהלב? 2. היא אינה אחראית ונכנסת לחובות, הדבר נובע מחוסר איכפתיות וממחשבה שהדברים יסתדרו. אשתי מנסה לדבר איתה בעניין אך לשווא. האם בכלל צריך לעזור לאדם שחסר אחריות וכל הזמן מבזבז את מה שיש לו בידיעה שיהיה מי שייתן לו?
תשובה: א. כן, אבל כדאי לקבל גם בלב לעשות את מצות ד' בשמחה. ב. צריך לעזור כי היא אמא וצריך לכבד הורים גם אם הם נוהגים שלא כשורה. אבל כדאי לטובתה להשתדל לעזור רק בלי ידיעתה עד כמה שאפשר על מנת שלא תהיה בזבזנית בידיעה שיעזרו לה בכל מקרה.
שאלה: להתאמן בספירת העומר למסיבת סיום: האם מותר להתאמן לריקוד עם מוזיקה, למסיבת סיום בימי ספירת העומר?
תשובה: אפשר להתאמן בחדר סגור ורק אם המוסיקה בקול נמוך, ואם האימון מספיק יש לכבות את המכשיר מיד.
שאלה: תהילים מאוחר בלילה: הייתי נוהג להגיד תהלים כל ערב לפני שאני הולך לישון (אחרי שעות 00:00 בלילה). חברי אמר שיש בעיה עם זה. א: האם מותר לקרוא תהלים בלילה? ב: אם כן עד איזו שעה? ושבוע טוב שיהיה.
תשובה: אחרי חצות הלילה אפשר לקרוא, זמן חצות בשעון קיץ שעה שתים עשרה וחצי בלילה.
שאלה: אתר קייקים הפתוח בשבת: האם מותר ללכת לקייקים מצד זה שהאתר שמפעיל את הקייקים פתוח בשבת?
תשובה: ביום חול מותר ללכת לאתר זה. אולם אם יש אפשרות ללכת למקום שומר שבת, עדיף.
שאלה: ביקור כל יום שישי בקבר של ההורים: אבי נפטר לפני שלושה חודשים ונקבר מעל אימי שנפטרה לפני שלושים ושלוש שנה. אחיי הצעירים, 40, מבקרים את הקבר אבי כל יום שישי, האם מותר לבקר בקבר כל שבוע? והאם זה לא מפריע לאימי כי נפטרה לפני שנים? אשמח לקבל תשובה במהרה.
תשובה: בשנה הראשונה אין לבקר בקבר למעט בזמנים הקבועים, תום השבעה, השלושים וסוף השנה. בשאר השנים מותר אולם רצוי שלא להרבות כל כך בביקורים.
שאלה: קטניות בפסח לזוג מעורב: אני ואישתי נשואים מזה כחודשיים,לקראת פסח עלתה השאלה בנוגע לקטניות. אישתי ממוצא ספרדי (מרוקאים) ואני ממוצא אשכנז (רומניה ארגנטינה). עליי לציין שהוריי היו חילוניים ולא היו להם מנהגים מובהקים בנוגע לקטניות. 1. האם בסעודה אצל הורי אישתי מותר לה לאכול קטניות? 2. האם בגלל שאין לי מנהגים מובהקים אני יכול לאכול קטניות אצל הוריה? (האם לעשות התרת נדרים?) ב מראש
תשובה: גם יהודי מרוקו מקפידים על קטניות יבשות. באשר לקטניות ירוקות, יש גם בין הפוסקים האשכנזים שהקלו. נמצא, שבעצם אין שום הבדל. מתוך הנחה שבכל זאת יש הבדלים מסויימים, מכיון שאתה ממוצא אשכנזי חל עליך וממילא גם על אשתך מנהג הקטניות. תוכלו לאכול בבית חמיך כל תבשיל, גם אם הוא מכיל תערובת של שמן קטנות אך לא קטניות עצמן.
שאלה: נקיון ובדיקת חמץ בכל הכיסים: כתוב שבבדיקת חמץ צריך לבדוק בכל המקומות, סדקים כיסי בגדים וכד. לדעתי זה כמעט בלתי אפשרי לבדוק בכל המקומות שניקינו שם לפסח. א. עד כמה צריך לבדוק? האם באמת יש חיוב לבדוק בליל בדיקת חמץ בכל המקומות או שמא במקום שאני יודע שלא הכנסתי חמץ לאחר הנקיון אני פטור מלבדוק. כגון: כיסים של בגדים, מחסן וכד? ב. האם צריך לבדוק כיסי בגדים שכבר עברו כביסה?
תשובה: א. מצד הדין יש לבדוק רק במקומות שמקובל להכניס בהם מצרכי מזון. ב. לא צריך.
שאלה: מצה שמורה בכל הפסח: האם יש עניין להקפיד לאכול בפסח (לא ביום הראשון אלא בשאר הימים) רק מצה שמורה ולא מצה שאינה שמורה? הנפקא מינה היא במצב שיש לאדם מצה שאינה שמורה, האם יש עניין להחמיר ולא לאכול ולחכות למצה שמורה או שהמצה השמורה היא רק לשם מצווה ואז אין עניין להחמיר שלא לאכול מצה רגילה.
תשובה: יש הידור לאכול מצות שמורה בכל הפסח, אולם אם יש לך מצות אחרות אתה יכול לאכול אותם ואינך צריך לחכות למצות שמורה.
שאלה: "הבוצר לגת": אני מחפש תשובה למשהו שבטוח פשוט לכם. בגמרא שבת ט"ו, א כתוב "הבוצר לגת, שמאי אומר: הוכשר, והלל אומר: לא הוכשר". מה זה "הבוצר לגת"? עיינתי קצת ברמב"ם והבנתי (אני מקווה) שהכוונה היא למישהו שבוצר ישירות לגת, לדריכת הענבים ליין, אבל מה בדיוק הבעיה כאן? מה הסוגיה? מה מכשירים או לא מכשירים? אשמח מאוד לתשובה, מראש.
תשובה: וברכת ד' הדיון הוא לעניין אדם שבוצר ענבים על מנת להכניסם לגת, במהלך הבצירה יוצא מעט מיץ מהענבים. מיץ זה לא נאסף כיוון שהוא הולך לאבוד. השאלה היא, האם מיץ זה נחשב משקה המכשיר את הענבים לקבל טומאה (שבעה משקים מכשירים את הפירות לקבל טומאה, אבל כאן אין המיץ הזה נאסף). לדעת ב"ש יש בכך גדר של יין המכשיר לקבל טומאה, והחשש הוא שמא בעתיד יקצור בסל מגופף שבו המיץ לא ילך לאבוד, ועל כן גזרו שכל מיץ כזה מטמא. ואילו לדעת ב"ה כיוון שמיץ זה הוא בסל ויוצא להפסד אין לו גדר של משקה הגורם לטומאה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: כשרות - אבקת חלב נוכרים: האם יש הבדל בין מאכל שמצוין עליו - "מכיל אבקת חלב נוכרי" לבין מאכל שמצוין עליו "מכיל רכיבי אבקת חלב נוכרי"?
תשובה: צריך לשאול את המשגיח, אך על פניו נראה שאין הבדל.
שאלה: הקלות בערב פסח לילדים: האם ניתן להקל בערב פסח לאחר סוף זמן אכילת חמץ בקטניות או מצה עשירה לילדים?
תשובה: לא צריך להחמיר לילדים.
שאלה: תפילין לבר מצווה בשבת: לבני שיחיה יהיה בר מצווה ביום שבת, בתאריך ח חשוון, ובאותו היום הוא בן 13. מתי חלה עליו החובה להניח תפילין ע"פ תאריך זה, האם כבר ביום שישי או ביום ראשון? למרות שהוא יניח גם ככה כחודש לפני רק מדין חינוך ללא ברכה.
תשובה: החיוב במצוות מתחיל ביום הבר מצוה. ביום זה הוא יהיה חייב בקידוש ובשמירת שבת מהתורה. לגבי תפילין, מאחר וזה שבת הרי שההנחה הראשונה בחיוב מהתורה היא ביום ראשון. רוב הנוהגים להניח לפני הבר מצווה מדין חינוך, מניחים עם ברכה.
שאלה: בילבולים ביהדות: יש לי מספר נושאים שנראים לי מוזרים: 1. "וידוי דברים לפני הצדיק" - האם מותר בכלל להתוודות לפני אדם? צריך להתוודות לפני השם לא?! 2. "התקשרות לצדיק" לפני תפילה או דבר קיום מצווה, האם זה מותר? 3. לבקש "רבי הושיעני" או "צדיק מסוים הושעיני" או "קדוש מסוים תעזור לי", האם מותר? 4. היו מספר של צדיקים מהאחרונים שמאוד פיארו את עצמם ושיבחו את עצמם בהמון פעמים, האם זה מותר זה לא מראה על גאווה? (תנאים ואמוראים לא שיבחו את עצמם כך) 5. ללכת לרב שיפעל ישועות עבורי, זה לא מראה על חוסר אמון בקב"ה והאם מותר בכלל לרב לעשות את זה?
תשובה: לא שמעתי על דבר כזה, ווידוי לפני צדיק, אלא אם כן בא לבקש הדרכה לתיקון החטא. שאר הדברים שהזכרת לא מוכרים לי. בבית המדרש של מרכז הרב לא היו תופעות כאלו.
שאלה: ביקורים בבית העלמין: ביום האזכרה של אימי רצינו ללכת גם לקברים אחרים, האם מותר? זה לא שנה ראשונה. ויום טוב!!!
תשובה: מותר.
שאלה: ברכת המזון בעת הנקה או שאיבה: האם כאשר אני שואבת, מכוסה כמובן, מותר לי לברך? אני שואלת זאת כי בעת ההפסקה שיש לי מהעבודה אני קצרה מאד בזמן ורוצה גם לאכול, גם לשאוב וגם כמובן להספיק לברך.
תשובה: אם את לבושה כהלכה מותר.
שאלה: בין שמונה עשרה לחזרת הש"ץ: האם מותר לקרוא תהילים או ספרים אחרים בזמן שממתינים לחזן שיתחיל את החזרה? בד"כ זה לוקח קצת זמן כי מחכים לרב.
תשובה: מותר.
שאלה: החלפת מוצר שנקנה בהנחה: קיבלתי מתנה בושם מחברה וידוע לי שיש לחברתי הנחות באותה חנות ממנה קנתה את הבושם סופר פארם. אם ברצוני להחליף את הבושם, האם זה יהיה מותר? כי כנראה בחנות הזו יתנו לי את מלוא הסכום כזיכוי ואולי חברתי שילמה פחות. אין לי קבלה להראות להם
תשובה: : ברור שצריך להודיע למוכר שקיבלו על חפץ זה הנחה, שאי אפשר לקבל זיכוי יותר ממה ששולם. הרב אברהם זרביב
שאלה: זמן עלות השחר למרוקאים: איך נוהגים המרוקאים לגבי זמן עלות השחר (שכידוע שונים מאוד מהספרדים ומעדות המזרח), האם לפי 72 דק או לפי 90 דק?
תשובה: לא ידוע לי מנהג המרוקאים ונראה לי שעדיף לנהוג לפי 72 דקות שזהו זמן ברור יותר המתאים למקורות ההלכה.
שאלה: ביטול דו"ח חניה עם נימוקים שגויים: לרב 1. לפני כמה חודשים חניתי את רכבי במקום של העיריה. שמתי תו חניה וכו לאחר מכן הלכתי למקום אחר והשתמשתי באותו תו חניה כשחזרתי ראיתי את הפקח רושם לי דו"ח אמרתי לו מדוע אתה רושם וכו? ענה לי שתו החניה שייך לאזור אחר (באותו עיר) והאגרת חניה ששילמתי פחותה (בכמה אגורות). שלחתי מכתב ערעור וכתבתי להם את כל הקורות, שתוקף היה תקין אפילו לעוד שעה מרגע נתינת הדו"ח ולא ייתן שאשלם בנוסף וכו. לבסוף ביטלו את הדו"ח עם כל הנימוקים הנ"ל ושלא היה נסיון התחמקות וכו, ורשמו שמכיוון שמדובר בדו"ח ראשון וכו, הדו"ח הנ"ל יומר באזהרה ולא כך בעתיד בגין חניה שלא כדין, שכזכור כן שילמתי אגרת חניה. שאלתי: לפני כ4 שנים קיבלתי גם דו"ח חניה שבאמת הגיע לי כי עבר הזמן ששילמתי וכו אך כנראה שזה היה רכב של הורי ולכן הדו"ח נשאר על שם אימי או אבי ולא עליי. שילמנו את אותו הדו"ח. האם אני יכול להישאר עם הביטול הדו"ח הנוכחי? כי הרי אם אני אגיד להם: "לפני 4 שנים קיבלתי דו"ח וכו וזה הנ"ל הוא לא באמת הראשון" לא נראה שיקחו את זה ברצינות או שאולי מבחינתם זהו באמת הדו"ח הראשון שלי. איני יודע כמה אחוז מההחלטה מהווה העובדה שהם רשמו כי זהו הדו"ח הראשון שלי. אולי גם קיבלתי עוד דו"ח שאינני זוכר ונרשם על שם הורי. אציין שוב שבאמת אני כן מקפיד בלי נדר על חניה כחוק וכו, האם אוכל להישאר עם ביטול הדו"ח, הרי מבחינתם זהו הדוח הראשון שלי, והרי הוא מבוטל אז איך אשלם? 2) שמתי כסף בצד שאמרתי זהו כסף לצדקה ואחר כך הגיע פורים ולקחתי חלק מהכסף ונתתי אותו בתור מתנות לאביונים, האם זה ר או שעליי להחזיר אותו הסכום לצדקה?
תשובה: א. הינך יכול להרגיש בנח, משום שהעיריה לא טרחה לברר האם זוהי פעם ראשונה באמת, והלא ידוע להם שלפעמים אנשים מקבלים דו"ח תוך כדי שימוש ברכב הרשום על אחר. זאת עוד, שניסוח זה הוא קבוע בעיריה על מנת שלא להכנס למחויבות של ויתור על קנסות. ב. עליך להשיב סכום של שתי פרוטות לקופת הצדקה. סכום זה לא גבוה משקל אחד. הנימוק ההלכתי לתשובה זו בנוי משני עמודים. 1- על פי המתבאר במשנ"ב בשם הריטב"א חיוב מתנות לאביונים מסתכם בפרוטה לכל עני. (כמובן שיש חשיבות בהוספה) 2- במשנה ברורה שם הובא שכספי המתנות לא יהיה ממעשר. בודאי אם נגדיר שהעניים זכו בכספי המעשר והצדקה, הרי זה כגוזלם וחייב להשיב, שהרי פרע חובתו התורנית מכספיהם. ואף אם לא נגדיר שזכו עדיין עליו לתקן את ביטול הנדר. דהיינו שההפרשה לצדקה דינה כנדר, והשימוש בכספים מבטל הנדר, ונראה שבכדי לתקן העוון יחזיר לצדקה ואז מתקיים נדרו. הרב חננאל פאטשינו.
שאלה: כשרות שמן משכונת עין כרם: קבלנו בקבוק שמן זית תוצרת עצמית שייצרו יהודים משכונת עין כרם בירושלים מעצי זיתים שגדלים בסביבתם. על התוית של בקבוק מצויין שמדובר בעצי זית עתיקים מאד. הזיתים נלקחו לבית הבד של מושב בני דרום ושם השמן הופק. אין הכשר של אף אחד על השמן. האם מותר להשתמש בשמן ובאיזה תנאים?
תשובה: וברכת ד' אם אמנם זה רק מזיתים עתיקים, אינני יודע את המציאות המדוברת, האם באזור עין כרם יש שתילות עצים להשלמה וכד', אבל אם הקוטפים אמנם אמינים שאין עצי השלמה אלא עתיקים (הדבר צריך ברור, בייחוד שידוע מהיכן נקנה). כמו כן,צריך לבדוק בוודאות שבית הבד של מושב בני דרום הוא זה שהפיק את השמן. כמו כן, צריך לברר שבני דרום הם אלו שפקקו את הבקבוק, שאם השמן הועבר לפקוק במקום אחר, שמא בזמן העברה הוסיפו עוד חומרים. כמו כן, יש להפריש תרומות ומעשרות מכיוון שכנראה אף אחד לא הפריש. באופן כללי כדאי להמנע מאכילת דברים ללא כשרות. שבת הרב יהודה הלוי עמיחי מכון התורה והארץ כפר דרום אשקלון
שאלה: חלאקה בחול המועד: אנו משפחה חילונית. לבני ימלאו שלוש שנים בי"ז בניסן (חול המועד). אנו רוצים לבצע את טקס החלאקה בטבריה בקברו של הצדיק רבי מאיר בעל הנס, ושאלתי היא כזאת: נאמר לי שלא נהוג לעלות לקברי צדיקים במהלך חודש ניסן. האם זה נכון? האם לא ניתן לבצע את הטקס במועד זה? כמו כן, הבנתי שלא מסתפרים בספירת העומר. האם זה יוצר בעיה עם קיום הטקס במועד זה? מראש
תשובה: ב"ה לך. שמחתי מאוד לשמוע על בנכם היקר והמתוק שזוכה להגיע לגיל שלוש. זה ממש גיל נפלא, ואני בטוח שאתם רווים ממנו המון עונג. אחד מהמנהגים המיוחדים הוא עשיית חלאקה לילד שהגיע לגיל שלוש. מנהג זה איננו חובה, אך הוא מנהג טוב, והעיקר שלו הוא להשאיר לילד פאות, ולזכור שהוא פקדון נפלא שה' נתן לנו ושתפקדנו לחנך אותו לקדושה ולקשר נפלא עם אבינו שבשמים. בגלל שהתספורת הזו היא של מצווה, מותר לספר אותה בחול המועד. הרב יצחק גרינבלט zahig1 gmail.com